钦定古今图书集成/明伦汇编/氏族典/第563卷 > 移剌捏儿
## 钦定古今图书集成/明伦汇编/氏族典/第563卷 > 移剌捏儿

按《元史移剌捏儿传》：“捏儿，契丹人也。幼有大志，膂力
过人，沉毅多谋略。辽亡，金以为参议、留守等官，皆辞
不受。闻太祖举兵，私语所亲曰：‘为国复仇，此其时也’。
率其党百馀人诣军门，献十策。帝召见，与语，奇之，赐
名赛因必阇赤。乙亥，拜兵马都元帅，佐太师木华黎
取北京，第功以闻，迁龙虎卫上将军、兵马都提控元”
帅。壬午，从围凤翔，先登，手杀数十人。迁军民都达鲁
花赤、都提控元帅，兼兴胜府尹。癸未，从帝征河西，复
从木华黎攻益都，下莱、胶、淄等三十二城。戊子，得疾
归高州，卒。追封兴国公，谥武毅。子买奴。